ΒΙΟΓΡΑΦΙΚΟ

Ο Κωστής Σφυρικίδης γεννήθηκε στη Θεσσαλονίκη. Σπούδασε βιολοντσέλλο στο Κρατικό Ωδείο Θεσσαλονίκης και Νομικά (χωρίς να ολοκληρώσει τις σπουδές του καθώς τον απορρόφησε το Θέατρο) στα πανεπιστήμια της Pavia και του Camerino της Ιταλίας. Αποφοίτησε από τη Δραματική Σχολή της Ρούλας Πατεράκη στη Θεσσαλονίκη. Ως επαγγελματίας ηθοποιός εργάστηκε στο ελληνικό θέατρο από το 1979 έως το 1994. Το 1990 εγκαταστάθηκε στις ΗΠΑ όπου σπούδασε αγωγή και χρήση της ανθρώπινης φωνής με την Κristin Linklater στο εξελιγμένο από την ίδια σύστημα "Freeing the Natural Voice" από όπου αποφοίτησε το 1993 έχοντας πιστοποιηθεί ως "Designated Linklater Teacher". ‘Εκτοτε ενημερώνεται διαρκώς για τις εξελίξεις στο πεδίο της άσκησης της φωνής, παρακολουθώντας σεμινάρια στην Αγγλία και στις ΗΠΑ (Lessac Foundation, Patsy Rodenburg κ.ά.).  Από το 1994 απορροφήθηκε εντελώς απο τη διδασκαλία της Φωνής εγκαταλείποντας τη σκηνή και δίδαξε σε Δραματικές Σχολές, στα Πανεπιστήμια Πελοποννήσου και ΑΠΘ, καθώς και ιδιωτικά. Αναλαμβάνει τη φωνητική προετοιμασία θεατρικών παραστάσεων, τη διδασκαλία ρόλων μεμονωμένων ηθοποιών και την προετοιμασία σπουδαστών του Θεάτρου. Επίσης, εργάζεται  στο χώρο της επικοινωνίας, διδάσκοντας στελέχη επιχειρήσεων, εκφωνητές, τραγουδιστές, καθηγητές και πολιτικούς.